text: নিজস্ব প্রতিবেদক: আগামী ১ ও ২ মার্চ অনুষ্ঠিতব্য বঙ্গবন্ধু বীমা মেলা- ২০২১ অনিবার্য কারণবশত বাতিল করা হয়েছে। বীমা উন্নয়ন ও নিয়ন্ত্রণ কর্তৃপক্ষ (আইডিআরএ) গতকাল বুধবার বীমা কোম্পানিগুলোকে পাঠানো এক চিঠিতে এ ঘোষণা দিয়েছে।
  নিয়ন্ত্রক সংস্থার ওই চিঠিতে আরো বলা হয়েছে, বীমা মেলার সকল কার্যক্রম বন্ধ থাকলেও জাতীয় বীমা দিবস ২০২১ এর অন্যান্য কার্যক্রম বহাল থাকবে । কর্তৃপক্ষের পরিচালক (উপ-সচিব) মো. আব্দুস সালাম সোনার চিঠিতে স্বাক্ষর করেছেন।
  উল্লেখ্য, আগামী ১ মার্চ সোমবার সারাদেশে দ্বিতীয়বারের মতো পালিত হবে জাতীয় বীমা দিবস, ২০২১। এ বছর দিবসটির প্রতিপাদ্য নির্ধারণ করা হয়েছে 'মুজিববর্ষের অঙ্গীকার, বীমা হোক সবার'।
  আর্থিক প্রতিষ্ঠান বিভাগের তত্ত্বাবধানে বীমা উন্নয়ন ও নিয়ন্ত্রণ কর্তৃপক্ষ, বাংলাদেশ ইন্স্যুরেন্স এসোসিয়েশন এবং বাংলাদেশ ইন্স্যুরেন্স ফোরামের সহযোগিতায় রাজধানী ঢাকাসহ সারাদেশে দিবসটি উদযাপন করা হবে।
  বঙ্গবন্ধু আন্তর্জাতিক সম্মেলন কেন্দ্রে আয়োজিত জাতীয় বীমা দিবসের অনুষ্ঠানে প্রধানমন্ত্রী শেখ হাসিনা এমপি প্রধান অতিথি হিসেবে ভার্চুয়ালি উপস্থিত থাকবেন। অনুষ্ঠানে সভাপতিত্ব করবেন অর্থমন্ত্রী আ হ ম মুস্তফা কামাল এফসিএ, এমপি।